**EESTI KINOLIIDU**

**LOOVISIKUTELE**

**LOOVISIKUTE JA LOOMELIITUDE SEADUSE ALUSEL STIPENDIUMIDE**

**MAKSMISE ALUSED JA KORD**

Käesolev Eesti Kinoliidu loovisikute ja loomeliitude seaduse alusel stipendiumide maksmise alused ja kord on kinnitatud juhatuse otsusega

**1.** **Üldmõisted**

1.1.    Eesti Kinoliit maksab loovisikutele stipendiume käesoleva korra, loovisikute ja loomeliitude seaduse ning Kinoliidu põhikirja alusel.

1.2.    Käesolevas korras kasutatakse mõisteid järgmises tähenduses:

1.2.1.   Kord – käesolev vabakutselistele ja loovisikutele stipendiumide maksmise alused ja kord;

1.2.2.    Loomeliit – Eesti Kinoliit, registrikood 80064853;

1.2.3.    LLS – loovisikute ja loomeliitude seadus;

1.2.4.    Loovisik – Loomeliidu liige, kes tegutseb audiovisuaalse kunsti loome alal LLS § 2;

1.2.5.    Vabakutseline loovisik – Loomeliidu liige, kes tegutseb audioviusaalen kunsti alal ja kes ei ole avalikus teenistuses või ei tööta töölepingu või muu sellesarnase iseloomuga võlaõigusliku lepingu alusel LLS § 3;

1.2.6.    Komisjon – loovisikutele stipendiumi määramise komisjon.

**2.** **Stipendiumide määramise Komisjon ja töökord**

2.1.    Kultuuriministeeriumi poolt eraldatud toetussummat, mida ei makstud eelneval aastal välja Vabakutseliste loovisikute loometoetuseks, kasutab Loomeliit Loovisikute loometegevuseks ning sellega seotud täiendusõppeks makstavateks stipendiumideks.

2.2.    Stipendiumi määramise komisjoni kohuseid täidab Loomeliidu juhatus.

2.3.    Juhul, kui stipendiumit taotleb Loomeliidu juhatuse liige või temaga sugulussidemeid omav inimene, taandab ta end endaga seotud taotluse üle otsustamisest.

2.4.    Komisjon rahuldab taotluse kas täielikult või osaliselt või jätab taotluse rahuldamata oma äranägemisel, arvestades Kultuuriministeeriumi poolt riigieelarvest Loomeliidu eraldatud vahendeid, väljamakstud vabakutseliste loovisikute loometoetusi, taotleja isikut ning tema senist loometegevust.

2.5.    Stipendiumile saavad kandideerida Loomeliiduliikmed:

- kellel puuduvad võlad Loomeliidu liikmemaksude tasumisel;

- kellel puuduvad aruande võlad Loomeliidu ees;

- kes on oma tööde ja kunstivõimete poolest tuntud ning tunnustatud;

- stipendium võidakse määrata ka noortele, oma loometee hakul olevatele loovisikutele, kes on vastava hariduse või ettevalmistusega;

- Komisjoni liikmed võivad teha ka ise ettepanekuid ja eraldada liikmete loometegevuseks ja sellega seotud täiendõppeks stipendiume;

2.6.    Loovisikutele väljamakstud stipendiumid ja muud hüvitised kajastatakse Loomeliidu kodulehel (www.kinoliit.ee) analoogselt loometoetustega.

**3.** **Stipendiumi ja muid hüvitisi võib taotleda Loomeliidu liige järgmistel eesmärkidel:**

3.1.   Loominguga seotud täiendusõpe.

3.2.   Filmikunsti ja Eesti filmiajaloo alane uurimis- ja teadustöö, filmialase teadusartikli, trükise, õppematerjali, andmekogu vm publikatsiooni koostamine või väljaandmine.

3.3. Trükise koostamine ja väljaandmine juhul, kui trükis on avalikes huvides tasuta jagamiseks, millest loovisik majanduslikku kasu ei saa.

3.4.   Loometegevusega seotud õppereisi õppereis, eelnevalt juhatuse poolt kinnitatud määra ulatuses.

3.5.   Osalemine erialastel ning erialaga seonduvatel festivalidel, konverentsidel, õpitubades, ja näitustel sellega seotud sõidu- ja majutuskulud.

Eestis toimuvate ürituste puhul toetatakse vaid osalemistasusid ning sõidukulusid.

3.6.   Loometegevusega või täiendusõppega seotud sõidu- ja majutuskulusid hüvitatakse juhul, kui kulud on eelnevalt kooskõlastatud ja heakskiidetud Loomeliidu juhatuse poolt. Erandlikel juhtudel ning kõiki asjaolusid kaaludes võib nimetatud hüvitist maksta loovisikule ilma eelneva kooskõlastusta Loomeliidu juhatusega, kui selline lähetus oli tingitud ootamatutest asjaoludest ja võimalustest. Lähetuse otsustamisel lähtutakse otstarbekusest, ajast ja kuludest.

**4. Stipendiumi taotlemise kord**

4.1. Stipendiumi saamiseks esitab loovisik kirjalikult Loomeliidu juhatuse poolt kehtestatud vormil taotluse. Taotluse vorm on kättesaadav Kinoliidu kodulehel ja kontoris.

4.2. Taotluse esitaja kohustub komisjoni vastaval nõudmisel esitama taotlusega seotud täiendavaid dokumente ja andmeid.

4.3.  Taotleja vastutab taotluses esitatud andmete õigsuse, taotluse korrektsuse, selle tähtaegse esitamise ning stipendiumi/hüvitiste sihtotstarbelise kasutamise eest. Valeandmete esitamise või stipendiumi/hüvitiste mitteotstarbelise kasutamise korral kaotab loovisik õiguse Loomeliidult stipendiumi või hüvitise taotlemiseks kolmeks aastaks, ning määratud või makstud stipendium ja hüvitised kuuluvad tühistamisele ning Loomeliidule tagastamisele.

4.4. Loovisik kohustub peale stipendiumi kasutamist hiljemalt 1 kuu jooksul esitama Loomeliidule kirjaliku aruande stipendiumi kasutamise kohta. Aruande esitamata jätmisel järgnevaid stipendiume ei eraldata.

4.5. Stipendiumi ei saa taotleda tagantjärele, st juba toimunud koolitustele ja õpingutele.

4.6. Stipendiumi saavad taotleda Kinoliidu liikmed, kes on kuulunud Kinoliitu vähemalt 6 kuud.

4.7. Stipendiumi taotluse esitamisel peab olema tasutud jooksva aasta liikmemaks.

**5. Tähtajad**

5.1.    Stipendiumi taotluse esitamine toimub jooksvalt.

5.2.    Komisjon vaatab stipendiumi taotlused läbi järgneva kuu jooksul toimuval juhatuse koosolekul ning teeb  otsuse stipendiumi maksmise või mittemaksmise kohta.

5.3.    Stipendiumi taotluste läbivaatamise järel avaldatakse 7 tööpäeva jooksul Kinoliidu kodulehel taotluste tulemused. Vastuvõetud otsuseid põhjendatakse taotlejatele kirjalikult taotluses esitatud kontaktandmete kaudu.

5.4.    Komisjoni poolt määratud stipendium/hüvitised makstakse taotleja poolt taotluses märgitud arvelduskontole 20 tööpäeva jooksul peale vastava otsuse tegemist. Stipendium maksustatakse tulumaksuga Tulumaksuseaduse § 19 lg 2 alusel, v.a. juhul, kui need kuuluvad maksuvabade stipendiumite kategooriasse: Tulumaksuseaduse § 19 lg 7 alusel Stipendium käesoleva seaduse tähenduses on tulevikku suunatud toetus, mida makstakse teadmiste või oskuste omandamise, võimete arendamise ning loomingulise või teadusliku tegevuse soodustamiseks. Stipendiumina ei käsitata väljamakset, millega tunnustatakse või tasustatakse mingit tegevust või mille tegemisega väljamakse tegija omandab õigused teosele.

**6.    Taotletavate ja väljamakstavate stipendiumite suurus**

6.1.    Stipendiumi ja hüvitiste kasutatav summa ühe loovisiku kohta ei või olla suurem kui 2500 (kaks tuhat viissada) eurot kalendriaastas.

6.2.    Loovisiku taotletava stipendiumi/hüvitise omaosalus peab olema vähemalt 20% taotletavast stipendiumist/hüvitisest. Omaosalus võib olla kokkuleppel Loomeliidu juhatusega ka mitterahaline, näiteks vabatahtliku tööna liidule. *Näide vabatahtliku tööst: Loomeliidu poolt korraldatavatel tasuta üritustel näiteks kinosaalii ettevalmistamine; plakati kujundamine; jooksvate ülesannete lahendamine; “Teeme ära talgute” raames Pärnamäe kalmistu talgud jne.*